ΙΑ΄ Κοινοβουλευτική Περίοδος (Κύπρος)

Η ΙΑ΄ Κοινοβουλευτική Περίοδος αποτελεί την ενδέκατη περίοδο της Βουλής των Αντιπροσώπων της Κύπρου. Ξεκίνησε στις 2 Ιουνίου 2016 και ολοκληρώθηκε στις 31 Μαΐου 2021. Η σύνθεση της Βουλής των Αντιπροσώπων για την ΙΑ΄ Κοινοβουλευτική Περίοδο προέκυψε μέσω των Βουλευτικών Εκλογών του 2016.

Εκλογή προέδρου της Βουλής 
Στην πρώτη συνεδρία της Βουλής των Αντιπροσώπων κατά την ΙΑ΄ Κοινοβουλευτική Περίοδο (2 Ιουνίου 2016), έγινε εκλογή για την ανακήρυξη του προέδρου του σώματος. Προεδρεύων του σώματος ήταν ο πρεσβύτερος των βουλευτών Αδάμος Αδάμου. Μετά από ψηφοφορία στην ολομέλεια της βουλής, αποφασίστηκε όπως οι υποψηφιότητες υποβληθούν αντιστρόφως ανάλογα με τη δύναμη των κομμάτων.

Υποψηφιότητα έθεσαν οι βουλευτές:

Γιώργος Περδίκης (εκ μέρους του Κινήματος Οικολόγων-Συνεργασία Πολιτών)
Δημήτρης Συλλούρης (εκ μέρους της Αλληλεγγύης)
Μαρίνος Σιζόπουλος (εκ μέρους του Κ.Σ.-ΕΔΕΚ)
Άνδρος Κυπριανού (εκ μέρους του ΑΚΕΛ)
Αβέρωφ Νεοφύτου (εκ μέρους του ΔΗΣΥ)

Για την εκλογή του προέδρου της Βουλής χρειάστηκαν τρεις ψηφοφορίες. Στην πρώτη και στη δεύτερη ψηφοφορία κάθε βουλευτής μπορούσε να ψηφίσει μόνο ένα υποψήφιο. Για να εκλεγεί κάποιος υποψήφιος στην πρώτη ψηφοφορία απαιτείτο να ξεπεράσει το 50% των ψήφων, δηλαδή να πάρει τουλάχιστον 29 ψήφους. Στην πρώτη ψηφοφορία κανένας υποψήφιος δεν συγκέντρωσε πάνω από το 50% των ψήφων. Για να εκλεγόταν κάποιος υποψήφιος στη δεύτερη ψηφοφορία απαιτείτο να συγκεντρώσει τα 2/5 των ψήφων, δηλαδή να πάρει 23 ψήφους. Στη δεύτερη ψηφοφορία κανένας υποψήφιος δεν συγκέντρωσε τα 2/5 των ψήφων. Στην τρίτη ψηφοφορία εκλεγόταν ο υποψήφιος που συγκέντρωνε τους περισσότερους ψήφους. Στη ψηφοφορία αυτή κάθε βουλευτής μπορούσε να ψηφίσει για κάθε υποψήφιο και όχι μόνο έναν. Οι βουλευτές του ΔΗΣΥ, εκτός από τον πρόεδρο τους Αβέρωφ Νεοφύτου, ψήφισαν και τον Δημήτρη Συλλούρη. Οι βουλευτές του Κινήματος Οικολόγων-Συνεργασία Πολιτών, εκτός από τον πρόεδρο τους Γιώργο Περδίκη, ψήφισαν και τον Μαρίνο Σιζόπουλο. Πρόεδρος της Βουλής των Αντιπροσώπων για την ΙΑ΄ Κοινοβουλευτική Περίοδο αναδείχθηκε ο Δημήτρης Συλλούρης. 

Ο πίνακας που ακολουθεί παρουσιάζει τα αποτελέσματα των ψηφοφοριών.

Στις 13 Οκτωβρίου 2020, μετά από δημοσίευση βίντεο του δικτύου Al Jazeera το οποίο, σύμφωνα με το δίκτυο, ενέπλεκε τον Δημήτρη Συλλούρη σε μια προσπάθεια χορήγησης κυπριακού διαβατηρίου μέσω του Citizenship Investment Program (CIP) σε καταδικασμένους για εγκλήματα, ο ίδιος δήλωσε ότι θα απέχει από τα καθήκοντα του μέχρι να ολοκληρωθούν οι έρευνες. Στις 15 Οκτωβρίου 2020 υπέβαλε την παραίτηση του από Πρόεδρος της Βουλής και από βουλευτής.

Μετά την παραίτηση του Δημήτρη Συλλούρη από τη θέση του προέδρου της Βουλής, στις 16 Οκτωβρίου 2020 τα κοινοβουλευτικά κόμματα - με εξαίρεση το ΕΛΑΜ- αποφάσισαν όπως υποστηρίξουν την υποψηφιότητα του Αδάμου Αδάμου για τη θέση του προέδρου της Βουλής, για το υπόλοιπο της ΙΑ΄ Κοινοβουλευτικής Περίοδου. Στις 23 Οκτωβρίου 2020 εκλέχθηκε επίσημα πρόεδρος του σώματος με 53 ψήφους υπέρ, 2 αποχές (βουλευτές ΕΛΑΜ) και καμία αρνητική ψήφο.

Σύνθεση βουλής 
Ο πίνακας που ακολουθεί παρουσιάζει την κατανομή των 56 εδρών της βουλής ανά κόμμα και εκλογική περιφέρεια όπως προέκυψε με βάση τα αποτελέσματα των βουλευτικών εκλογών του 2016 και όπως είναι σήμερα μετά από αλλαγές που προήλθαν (μετακίνηση βουλευτή σε άλλο κόμμα, ανεξαρτητοποίηση βουλευτών).

Σημερινή σύνθεση 
Ο πίνακας που ακολουθεί παρουσιάζει σε αλφαβητική σειρά τους βουλευτές της Βουλής των Αντιπροσώπων κατά την ΙΑ΄ Κοινοβουλευτική Περίοδο.

Σημειώσεις:
1Στις 28 Ιουλίου 2020 ο Άγγελος Βότσης, ο Μαρίνος Μουσιούττας και ο Γεώργιος Προκοπίου με επιστολή τους προς τον Πρόεδρο της Βουλής των Αντιπροσώπων ανακοίνωσαν την αποχώρησή τους από το ΔΗΚΟ και την επιθυμία τους να είναι ανεξάρτητοι βουλευτές. Στις 9 Οκτωβρίου 2020, με νέα επιστολή τους προς τον Πρόεδρο της Βουλής, κοινοποίησαν την απόφασή τους να ανήκουν στη νεοσυσταθείσα πολιτική πλατφόρμα «Συνεργασία Δημοκρατικών Δυνάμεων». 
2Μετά την παραίτηση του Χριστάκη Τζιοβάνη, τη θέση του στη βουλή πήρε στις 23 Οκτωβρίου 2020 ο Γιαννάκης Γαβριήλ ως ο επόμενος επιλαχών του ΑΚΕΛ στην Εκλογική Περιφέρεια Αμμοχώστου.
3Μετά την παραίτηση του Δημήτρη Συλλούρη, τη θέση του στη βουλή πήρε στις 23 Οκτωβρίου 2020 η Ρούλα Γεωργιάδου ως η επόμενη επιλαχούσα της Αλληλεγγύης στην Εκλογική Περιφέρεια Λευκωσίας.
4Στις 2 Φεβρουαρίου 2018 η Άννα Θεολόγου με επιστολή της προς τον Πρόεδρο της Βουλής των Αντιπροσώπων ανακοίνωσε την αποχώρησή της από τη Συμμαχία Πολιτών και την επιθυμία της να είναι ανεξάρτητη βουλευτής, με αποτέλεσμα έκτοτε η Συμμαχία Πολιτών να κατέχει μόνο μία έδρα. Στις 30 Οκτωβρίου 2019, με νέα επιστολή της προς τον Πρόεδρο της Βουλής, κοινοποίησε την απόφασή της  στο εξής να ανήκει στο νεοσυσταθέν κίνημα Ανεξάρτητοι.
5Μετά την παραίτηση του Σόλωνα Κασίνη, τη θέση του στη βουλή πήρε στις 6 Δεκεμβρίου 2019 η Ξένια Κωνσταντίνου ως η επόμενη επιλαχούσα του ΔΗΣΥ στην Εκλογική Περιφέρεια Λευκωσίας. 
6Στις 18 Μαΐου 2017 ο Παύλος Μυλωνάς με επιστολή του προς τον Πρόεδρο της Βουλής των Αντιπροσώπων ανακοίνωσε την αποχώρησή του από τη Συμμαχία Πολιτών και την επιθυμία του να είναι ανεξάρτητος βουλευτής, με αποτέλεσμα έκτοτε η Συμμαχία Πολιτών να κατέχει μόνο δύο έδρες. Στις 3 Μαΐου 2018, με νέα επιστολή του προς τον Πρόεδρο της Βουλής, ανακοίνωσε την προσχώρησή του στην κοινοβουλευτική ομάδα του ΔΗΚΟ, με αποτέλεσμα έκτοτε το ΔΗΚΟ να κατέχει δέκα έδρες.
7Μετά τον διορισμό της Στέλλας Κυριακίδου ως Επιτρόπου Υγείας και Ασφάλειας Τροφίμων της Ευρωπαϊκής Ένωσης, τη θέση του στη βουλή πήρε στις 6 Δεκεμβρίου 2019 η Σάβια Ορφανίδου ως η επόμενη επιλαχούσα του ΔΗΣΥ στην Εκλογική Περιφέρεια Λευκωσίας.
8Μετά την εκλογή του Γιώργου Γεωργίου στη θέση του Ευρωβουλευτή στις Ευρωεκλογές 2019, τη θέση του στη βουλή πήρε στις 28 Ιουνίου 2019 ο Ανδρέας Πασιουρτίδης ως πρώτος επιλαχών του ΑΚΕΛ στην Εκλογική Περιφέρεια Λάρνακας.
9Μετά τον διορισμό του Νίκου Νουρή ως Υπουργού Εσωτερικών, τη θέση του στη βουλή πήρε στις 6 Δεκεμβρίου 2019 ο Μιχάλης Σοφοκλέους ως ο επόμενος επιλαχών του ΔΗΣΥ στην Εκλογική Περιφέρεια Λευκωσίας.

Βουλευτές που αποχώρησαν

Ζήτημα πλήρωσης μη καταληφθείσας έδρας 
Η Αλληλεγγύη είχε κερδίσει μία θέση στη βουλή, την οποία εδικαιούτο η Ελένη Θεοχάρους, η οποία είχε έρθει πρώτη σε σταυρούς προτίμησης του κόμματος στην Εκλογική Περιφέρεια Λεμεσού. Ωστόσο, αποφάσισε να μην αποδεχθεί τη βουλευτική έδρα και να παραμείνει ευρωβουλευτής. Με βάσει γνωμάτευσης του Γενικού Εισαγγελέα της Δημοκρατίας, ο Γενικός Έφορος Εκλογών ανακήρυξε τον Γεώργιο Παπαδόπουλο (δεύτερος σε σταυρούς προτίμησης) βουλευτή στις 31 Μαΐου 2016. 

Ο Ανδρέας Μιχαηλίδης, υποψήφιος του ΔΗΣΥ στην Εκλογική Περιφέρεια Λεμεσού, κατέθεσε προσφυγή στο εκλογοδικείο αμφισβητώντας ότι την έδρα που κέρδισε η Ελένη Θεοχάρους, την οποία αποποιήθηκε ενώ δεν είχε ακόμη ορκιστεί βουλευτής, θα έπρεπε να την καταλάβει ο πρώτος επιλαχών Γεώργιος Παπαδόπουλος. Ο Ανδρέας Μιχαηλίδης ζητούσε αναπληρωματική εκλογή. Το εκλογοδικείο στις 31 Μαΐου 2017 αποφάνθηκε ότι η εκλογή του Γεώργιου Παπαδόπουλου ήταν άκυρη. Ωστόσο, η απόφαση του εκλογοδικείου δεν πρότεινε τρόπο εκλογής.

Μετά από σύσκεψη Γενικού Εισαγγελέα, Υπουργού Εσωτερικών και Γενικού Εφόρου Εκλογής προτάθηκε ως λύση νόμος που θα επέτρεπε την άμεση κατοχύρωση της έδρας ακόμη και πριν την ορκωμοσία και ότι ο συγκεκριμένος νόμος θα έχει αναδρομική ισχύ μόνο για την περίπτωση του Γεώργιου Παπαδόπουλου. Η Βουλή υπερψήφισε τον νόμο και με βάση αυτόν ο Γεώργιος Παπαδόπουλος ανέλαβε ξανά καθήκοντα βουλευτή στις 7 Ιουλίου 2017. Ο Ανδρέας Μιχαηλίδης προσέφυγε εκ νέου στο εκλογοδικείο.

Στις 30 Απριλίου 2018  το ανώτατο δικαστήριο έκρινε τον νόμο αυτό ως αντισυνταγματικό και ως εκ τούτου η εκλογή και ανακήρυξη του Γεώργιου Παπαδόπουλου ήταν άκυρη. Ακολούθησε τροποποίηση της νομοθεσίας στις 13 Ιουνίου 2018 ώστε να καλυφθεί το νομοθετικό κενό, τον οποίο παρέπεμψε ο Πρόεδρος της Κυπριακής Δημοκρατίας, Νίκος Αναστασιάδης, στο Ανώτατο Δικαστήριο, το οποίο έκρινε τον νόμο ως αντισυνταγματικό. Στις 27 Σεπτεμβρίου 2019 η Βουλή των Αντιπροσώπων τροποποίησε το σύνταγμα της Κυπριακής Δημοκρατίας προς ρύθμιση του κενού αναφορικά με την πλήρωση αποποιηθείσας ή μη καταληφθείσας βουλευτικής έδρας και στις 11 Οκτωβρίου 2019, προέβη σε νέα τροποποίηση της νομοθεσίας, ώστε, σε περίπτωση αποποίησης ή μη κατάληψης βουλευτικής έδρας, αυτή να πληρούται από επιλαχόντα. Ως αποτέλεσμα, ο Γεώργιος Παπαδόπουλος ανέλαβε ξανά καθήκοντα βουλευτή την 1η Νοεμβρίου 2019. Με νέα απόφαση του Εκλογοδικείου, ημερομηνίας 29 Οκτωβρίου 2020, ο Γεώργιος Παπαδόπουλος απώλεσε για τρίτη φορά τη βουλευτική έδρα.

Παραπομπές